Papersnake/gushiwen huggingface dataset:
凤颂
薛综（两汉）

猗与石磬，金声玉振。先王搏拊，以正五音。百兽翔感，仪凤舞麟。

在昔尧舜，斯磬乃臻。宗庙致敬，乃肯来顾。赞扬圣德，上下受祚。
西林三景 其一 晓树樵歌
王佐（汝学）（明代）

买臣富贵徒为尔，王质神仙亦已休。红日半竿村下路，青山几处担头讴。

闲为空谷生音响，静与诗翁助唱酬。记得林间初睡起，一声凄寂万山幽。
金缕曲 检得亡姊遗诗，悲成此调
谈印梅（清代）

偶把遗编读。觉凄清、风生满纸，哀音裂竹。貌比左芬年更少，况又才逾徐淑。

肯久恋、红尘千斛。试问埋香何处好，料青山、也有修来福。

泉路下，鬼应哭。

朝朝暮暮相追逐。怎而今、云消雨散，形孤影独。后会自然来世有，谁道他生未卜。

可邀我、同登仙箓。昨夜分明惊入梦，羡容颜、依旧温如玉。

便携手，述心曲。
若耶溪
苏泂（宋代）

岁月去悠悠，沙边一线流。
荣无严子钓，直有楚臣钩。
雨气知鱼乐，烟光验鸟愁。
馀年未可料，几度此维舟。
为张都目益题爪哇王后将相图
方回（元代）

阇婆之国古来有，其人裸体蓬厥首。后来改号作爪哇，君僭称王妻僭后。

跣足露乳布缠腰，往往自妍不知丑。千岛万岛南海南，谓远无虞险可守。

成周通道八蛮朝，旅獒越裳孰敢后。真腊彭亨皆入贡，巴尚答洽尔独否。

壬辰腊月明日望，三平章往命招诱。泉州出门七州洋，飞樯舞帆朔风吼。

五旬有馀至其境，惊禽骇兽破胆走。前主初丧后主立，国乱未定内掣肘。

生擒瞎直吃当王，癸巳三月之十九。先降土汉必者牙，水陆引道分左右。

继获昔剌小大子，□□留屯岂容久。所俘病亡或逋逃，穷则反噬如野□。

□秋班师会占城，诸国降表肯相受。梢工满载槟榔果，征夫烂醉椰子酒。

生金铜钱暨百宝，搜山讨掳恣意取。蝤蛑虾蟹玳瑁螺，芭蕉豆蔻皆可口。

风俗可怪亦可怜，食无匕箸但用手。生年月日都不记，淫乱混杂忘牝牡。

得此诗料告者谁，滕良伯父乃吾友。我赋长篇当凯歌，甘誓胤征同不朽。
梅花集句
郭豫亨（元代）

水沈为骨玉为肌，好处曾临阿母池。雪后园林应有恨，篱边屋角立多时。

早开却被嫣红妒，未落先愁玉笛吹。要识此花奇绝处，满窗唯有月明知。
醉垂鞭（赠琵琶娘，年十二）
张先（宋代）

朱粉不须施，花枝小。春偏好。娇妙近胜衣。轻罗红雾垂。
琵琶金画凤。双绦重。倦眉低。啄木细声迟。黄蜂花上飞。
句
宋高宗（宋代）

天末归帆何处宿，钓船独在蓼花傍。
丁丑三月上亲洒宸翰大书责难陈善四字以赐
于慎行（明代）

龙笺一幅日星光，天藻昭垂自尚方。
久向横经窥圣蕴，还因纳诲奉奎章。
琅函想见仙毫动，蓬室惊闻御墨香。
儒术承恩逢景运，非同常侍漫登床。
开禧纪事二首 其二
刘宰（宋代）

婆饼焦，车载板。
饼焦有味婆可食，有板盈车死不晚。
君不见比来翁姥尽饥死，狐狸嘬骨鸟啄眼。
赋得卖剑买牛得牛字五排
石嗣庄（清代）

谁将游侠侣，化作力田俦。器已看销剑，耕还重佩牛。

雄风三尺看，细雨一犁收。弹去馀空铗，售来控短鞦。

春山新路索，秋水旧纯钩。镰锷飞霜失，鞭丝带月浮。

锋无驰马试，刍并牧羊求。扣合长吟角，鸣终不羡韝。

乌犍忙竞逐，紫电懒重抽。顿弃青萍质，时开白石讴。

宝光沉远塞，笛韵绕平畴。渤海传良吏，心深保聚谋。
句
王镐（宋代）

山色两间供步障，松阴半亩当邮亭。
潇湘八景诗·烟寺晚钟
张经（宋代）

野烟寺初暝，僧添宝篆香。
鲸音送残照，敲落楚天霜。
题金陵长干寺塔
贺铸（宋代）

南国长干古佛祠，浮图鸳瓦碧参差。欲追三阁登高作，非复六朝全盛时。

檐角西风挂星斗，墙阴寒雨啸狐狸。劫灰终换人间世，石甃金棺好护持。
观灯口号
姜夔（宋代）

世间形象尽成灯，烘火旋沙巧思生。
列肆又多看不遍，游人一一把灯行。
题大姚山图三首 其一
米友仁（宋代）

广文当日官虽冷，可奈才名振世何。他日君家须炙手，而今聊复雀堪罗。
偈
释景元（宋代）

有时瞋，有时喜，有时观音面，有时夜叉觜。或现鼠尾龙头，或现鼠头龙尾。

偏要检非，不要检是。是金不博金，是水不博水。
题汤柏纪程文
刘克庄（宋代）

诏书选后宫，众女竞媒致。
拂镜浓画眉，临风高绾髻。
朝犹东邻居，夕已金屋贵。
彼姝绝代姿，绰约乘云气。
箴史合古趣，佩服与今异。
宜哉寤寐求，惜也憔悴弃。
君门深复深，岁遣花鸟使。
送人游江南
杜荀鹤（唐代）

满酌劝君酒，劝君君莫辞。能禁几度别，即到白头时。

晚岫无云蔽，春帆有燕随。男儿两行泪，不欲等闲垂。
送罗机宜秩满东归三首
项安世（宋代）

十年为客古南都，不谓斯行得范模。
我自阅人惟见此，公言有弟更謄吾。
金堤碧瓦新游览，绿竹红薇旧醉呼。
短别未应劳梦寐，定来骑马看西湖。
浣溪沙 其二
赵令畤（宋代）

槐柳春馀绿涨天。酒旗高插夕阳边。谁家墙里笑秋千。

往事不堪楼上看，新愁多向曲中传。此情销得是何年。
常熟致道观七星桧
黄云（明代）

琴川古迹得纵观，七桧象斗罗仙坛。
真人手植自梁代，燧人之火不及钻。
成形成象两昭应，斟酌元气其无端。
阴敷古殿覆玉座，星宫瞻天肃圣颜。
侍女左右更修洁，仙袂欲举垂云鬟。
坚贞铿戛悟玄理，至文无文朴反顽。
深根穿散福地脉，万牛挽之并力难。
雷雨藏蓄太阴黑，骨节显露莓苔干。
偃仰诘屈更披折，矫若撑拄郁若盘。
猿臂争攫凌险绝，鹤形孤高梳羽翰。
大小斧劈惜皴裂，赤皮含生细叶攒。
萧森夜拂箕尾动，耸拔昼涵湖腹宽。
索綯绞纽互联络，风涛鼓舞交苍寒。
角崩爪秃龙虎斗，鲲化海翻鹏快抟。
鬼神出入倏忽际，厥状诡异穷莫殚。
时逢有道天锡瑞，甘露履降和井丹。
真人上仙念下土，架虬归来乐盘桓。
浩歌适应金石响，楼居合共朝霞飧。
酒泻天瓢不可挹，与山并峙青巑岏。
仙标出尘几千丈，拟作蓬莱玉树看。
傲兀阅世间荣瘁，卦之剥复时危安。
铜驼荆棘仍变故，其上日月跳双丸。
蜀柏犹能尊汉统，岱松宁免污秦官。
青牛已随紫气远，孔桧系道遭摧残。
偶然托迹仙境静，此后历数知如干。
毕宏韦偃久绝笔，白石老子图冰纨。
我生好古聊纪咏，豪奇安得追苏韩。
置像亦如楚颂橘，石厓磨镌垂不刊。
谢汾州田大夫寄茸毡葡萄
姚合（唐代）

筐封紫葡萄，筒卷白茸毛。卧暖身应健，含消齿免劳。

衾衣疏不称，梨栗鄙难高。晓起题诗报，寒澌满笔毫。
双髻峰
黄榦（宋代）

万山环立两山起，伯仲壎篪风味多。
轩冕直能惊俗子，采薇千古不消磨。
念奴娇·过洞庭
张孝祥（宋代）

洞庭青草，近中秋，更无一点风色。玉鉴琼田三万顷，着我扁舟一叶。素月分辉，明河共影，表里俱澄澈。悠然心会，妙处难与君说。(着 同：著；玉鉴 一作：玉界)
应念岭海经年，孤光自照，肝肺皆冰雪。短发萧骚襟袖冷，稳泛沧浪空阔。尽挹西江，细斟北斗，万象为宾客。扣舷独啸，不知今夕何夕！(肝肺 一作：肝胆；沧浪 一作：沧冥；尽挹 一作：尽吸；岭海 一作：岭表)
三月三日申王园亭宴集
张九龄（唐代）

稽亭追往事，睢苑胜前闻。飞阁凌芳树，华池落彩云。

藉草人留酌，衔花鸟赴群。向来同赏处，惟恨碧林曛。
秋日
李纲（宋代）

人言一叶已知秋，万叶凋零愈更愁。蝉噪风林朝嘒嘒，虫吟露草夜啾啾。

溪山信美非吾土，诗酒多情解客忧。极目江乡何处是，月华依旧照西楼。
湖上成绝句呈刘伯声四首
张耒（宋代）

风荡云容不成雪，柳偷春色放冲寒。
湖边艇子冲烟去，天畔青山隔雨看。
溪桥早春
姚孝锡（宋代）

轻黄未染柳梢匀，连日溪风卷塞尘。
乍暖乍寒花信晚，相呼相应鸟声频。
少勤漫挟经纶策，老懒空余病患身。
追忆故园桃李树，年年红紫为谁新。
调渔者
赵崇鉘（宋代）

山明松雪水明沙，一曲清溪着钓槎。
我已浮湛君漫浪，谩煎我水试君茶。
华容十咏为毛同府赋 其一 梦泽晴云
史鉴（明代）

渺渺江南梦，英英云上生。绪风吹不散，悬火照还明。

凉沁皋兰被，晴连湖水平。时飞傍亲舍，游子若为情。
记牡丹事二首
刘克庄（宋代）

暴骸独柳冤谁雪，藁葬青山过者悲。
甘露殿中空诵赋，沉香亭畔更无诗。
题莫寿朋内翰所藏东坡画枯木
孙觌（宋代）

龙筋鹤骨老催颓，百尺脩围折巨雷。倦鹊飞来空百绕，踏枝不着又惊回。
题蒲涧帘泉宴坐图为朱君 其一
屈大均（明代）

嗟尔掇瑶草，菖蒲花正催。言寻赤玉舄，遂上鹤舒台。

烟雾迷秦帝，岩泉接道开。少君吾得否，欲入画图来。
题台州巾峰
吴惟信（宋代）

寺在烟云表，登临思豁然。绝怜千嶂月，曾照一诗仙。

眼阔疑遗世，身高见尽天。孤吟功未到，待借竹房眠。
游紫阳山寻许宣平金野仙二真遗迹次旧韵二首 其二 和野仙韵
程敏政（明代）

一峰孤耸碧孱颜，琳馆遥当紫翠间。桑坞日斜鸡唱晚，松庭风静鹤声閒。

轩辕丹熟惟馀井，太白诗高可配山。吟眺未胜天渐暝，兴随流水不知还。
张师夔玉华楼观图
黄镇成（元代）

碧嶂层层玉洞秋，云烟缥缈似丹丘。祗应与子携琴去，共住仙人十二楼。
赠僧廉清外
李龏（金朝）

拉搭袈裟断带裙，持心不背释伽文。风涵秋水霜涵月，多少浮僧妒杀君。
偈颂一百二十三首
释祖钦（宋代）

禅禅碌碡，道道木头。
会得全无巴鼻，不会却有来由，
何似云门六不收。
余得石山二座西南道李监场索之附海船归三山 其二
曾丰（宋代）

初得两山排闼来，满期突兀老相陪。忽如双剑擅飞去，疑是六丁争取回。
冬日偶书呈县学李君择之
强至（宋代）

北风吹严雪，草木无媚姿。
野田一穗尽，雀鼠犹苦饥。
浦阳概穷山，不与阴冬宜。
今我虽旅宦，一身十口随。
有酒奉亲寿，呼妻伴儿嬉。
幽肠尚多感，悁结对此时。
念子客千里，形影外更谁。
空斋抱吟膝，敝案覆饮卮。
我本依赖少，校子反有馀。
何日富贵涂，引子并足驰。
朝得位夔契，暮致君轩羲。
收身结嘉客，量金买妖姬。
人间有闲愁，安能到双眉。
题十三弟竹园
刘言史（唐代）

绕屋扶疏耸翠茎，苔滋粉漾有幽情。

丹阳万户春光静，独自君家秋雨声。
颂古五十三首
释文礼（宋代）

以此振铃伸召请，旋风连架打将来。
大悲院里逻斋去，肘露皮穿可怪哉。
仲至看杜诗分古语妙语老语甚精微
韩淲（宋代）

刺骨分三语，刳心就一编。古来虽简短，妙处实绵延。

飞动徐陈外，淋漓刘柳边。泉溪有底急，老乃更精研。
秧马歌和萧养吾
刘诜（元代）

天门龙驹来贰师，朝燕暮越千里姿。折旋蚁封乃不可，彼固信里非吾宜。

江南二月秧事急，水田千亩肩雁随。壁间木马忽湔沸，歘若起废逢明时。

背轻腹滑骑不蹶，昂昂首尻过高犁。方畦曲畎翠分路，意会规矩无差池。

平生刍豆了不愿，独以筋力充人饥。骊黄不形牝牡混，踶齧俱泯儿童嬉。

东家少年轻稼穑，千金市骏穷所之。看花九州誇疾走，世路险远难为期。

不如田家水土熟，与汝老大长相知。借汝袯襫覆尘坌，锦鞯青络非汝思。
缘识
宋太宗（宋代）

非人口似泻汾河，此辈尘中有甚多。
心恨貌恭无定止，舌夸端正乱乖讹。
为官善政身荣禄，利剑休教石上磨。
立待满盈船陷水，恶风从被海神拖。
垓下
陈荐（明代）

九里山南楚汉争，风波翻覆走长鲸。
霸图欲断中宵失，帝业时来一战成。
懒渡沧江惭你老，更无勍敌压韩彭。
农人不识当时意，只得春霖事耦耕。
寄徐□
吴惟信（宋代）

白雪满头颅，何堪涉畏途。不知乡信去，曾达故人无。

日落鸦声急，天空雁影孤。定应吟望处，思忆到江湖。
寄晁元中十首
黄庭坚（宋代）

蛾眉在蒿莱，金玉千里音。
遥思甑生尘，汗漫观古今。
沈冥惊人句，摹写咏时禽。
无为愁肝肾，君子要刳心。
暮归僧寺和潘九仪韵
陶元淳（清代）

暝色城先到，人声野更稀。山深难得月，水暗欲溅衣。

魑魅憎人过，虫沙得地飞。迷途知未远，钟起唤君归。
安居濒江小蓝留三小诗
李新（宋代）

观水观澜见会同，人情难似水朝东。
寄声嘱付王家老，深锁堂前悲翠笼。
二月十日夜雨起书曾移忠禾谱后
赵蕃（宋代）

去年秋旱冬尤剧，一雪不能濡土瘠。
立春日雨虽应时，到今阙然又几日。
游人但欣春物荣，农夫痛心田未耕。
我因于役偶适野，骇见蓬勃烟埃生。
我今一官非劝农，为民闵雨常颙颙。
如闻春寒雨之候，病骨不惮添衣重。
朝来数点初蔌蔌，势压黄昏成霡霂。
虽云润物要无声，未救田畴龟背暴。
眼前市籴虽云贱，复道输租钱乏见。
从来谷贱必伤农，政亦何能堪此旱。
天公用意何难为，三日为霖事可知。
区区折腰困日籴，苦忆村舂宿雨时。
屠龙先生曾夫子，著书斤斤良有以。
往曾持献儒林苏，为歌秧马附书尾。
髯孙知我此书爱，遗我殷勤意何在。
世人菽麦或未分，而翁有意除稊稗。
我今一官故不堪，此书归田为指南。
便当教儿罢群读，读此宁忧饭不足。
乾道壬辰三月十日同叔衍游诸山用邵公济大象
邓椿（宋代）

□山正南隆，翼蔽如壁垒。
白龙舞蜿蜒，漾漾环一水。
最胜锦开屏，□秀当前起。
石崩古有句，宁虑英灵止。
东山屹相望，缕脉□□□。
佳处更崇窅，顿倍客怀喜。
后岩天下独，人杰尝□光。
一门太平瑞，那复论表里。
盛事百年间，继者能□耳。
我来□乘酣，借□□□使。
玉树□风前，试把蒹葭倚。
谒苏祠用前韵
邵宝（明代）

去公千载我登堂，春草离离若与荒。雨露不知天地阔，江山应笑古今忙。

官衔漫逐三司使，民瘼愁闻百里郎。何处有灵还可吊，旧游随地是吾乡。
缑山庙
吴筠（唐代）

朝吾自嵩山，驱驾遵洛汭.逶迟轘辕侧，仰望缑山际。

王子谢时人，笙歌此宾帝。仙材夙所禀，宝位焉足系。

为迫丹霄期，阙流苍生惠。高踪邈千载，遗庙今一诣。

肃肃生风云，森森列松桂。大君弘至道，层构何壮丽。

稽首环金坛，焚香陟瑶砌。伊余超浮俗，尘虑久已闭。

况复清夙心，萧然叶真契。
望诸君墓
胡俨（明代）

高丘枕长坂，吊古起遐思。义感先王重，书存烈士悲。

落花萦碧草，幽树语黄鹂。欲问当年事，卢沟有断碑。
和郑元及第后秋归洛下闲居（ 同高侍郎下隔年及第）
白居易（唐代）

勤苦成名后，优游得意间。玉怜同匠琢，桂恨隔年攀。

山静豹难隐，谷幽莺暂还。微吟诗引步，浅酌酒开颜。

门迥暮临水，窗深朝对山。云衢日相待，莫误许身闲。
十九日初程至青阳赵令尹遣妓出迎自至池不赴
周南（宋代）

飘泊寒城两岁年，巧妆那记紫微篇。
毛嫱不用惊飞鸟，买药韩休更可怜。
史太师入觐赐带以不知官高卑玉带悬金鱼为韵
释宝昙（宋代）

人生易与耳，一饭当倚栏。
妇蚕子耕耨，辛苦输县官。
夜宿范以善提举云林清远风大作偶成二绝句
陆文圭（元代）

猿啼夹间声逾远，鹤啄荒苔卟更清。
身在千林头上立，忽从脚底白云生。
秋怀三十六首
邵雍（宋代）

晴窗日初曛，幽庭雨乍洗。
红兰静自披，绿竹闲相倚。
荣利若浮云，情怀淡如水。
身非天外人，意众天外起。
列仙文。金母飞空歌
孟郊（唐代）

驾我八景舆，欻然入玉清。龙群拂霄上，虎旗摄朱兵。

逍遥三弦际，万流无暂停。哀此去留会，劫尽天地倾。

当寻无中景，不死亦不生。体彼自然道，寂观合大冥。

南岳挺直干，玉英曜颖精。有任靡期事，无心自虚灵。

嘉会绛河内，相与乐朱英。
元日简转庵
许及之（宋代）

遥想潘夫子，元正免立墀。已倾新岁酒，未和隔年诗。

老色长欺鬓，春风不肯丝。人言金可作，宁惜草堂资。
偈颂二十九首 其九
释清了（宋代）

无功妙旨，不涉玄徽。一念潜通，全机密运。易奏高山流水曲，难传虚空夜明符。

暗中灵句许谁知，化外威光须自看。不行青嶂路，争到白云根。
闻衎石兄归郡城下榻学山兄乐寿堂赋呈四首末篇兼怀云寿兄武义 其四
钱泰吉（清代）

欢颜定可承，相约十日后。冷斋得春融，清气满户牖。

高谈任纵横，参语可谁某。家督秋水翁，厚德压曹偶。

同眠布被温，共听寒潮吼。可惜武城师，讲堂隔川阜。

待写荆合图，同居期白首。家风五百年，宗族世敦厚。

夙夜念所生，敬离誓不苟。安排芷蓿盘，遍酌屠苏酒。
崇德道中
张镃（宋代）

疎篱遮竹竹难遮。卧向溪流一桁斜。
绿底睡凫应自爱，起来摇翅各成花。
重过面壁洞访熙工
徐熥（明代）

蹑屐重过积翠台，当时屐齿半苍苔。桑麻鸡犬还如旧，洞口桃花几度开。
句
古某（宋代）

仙客有灵千古在，洞门无錀四时开。
水带子歌和竹垞先生
乔崇烈（清代）

淮阴市门头白翁，壁挂一物环无终。象则鞶厉芤肖空，枵然而无欢市蒙。

试叩是何器，翁言厥用壶樽同，御之不虑投惊潨。

我昔浮大河，畏作恶剧跋扈风。一舟掀簸奡力不得施，砉尔崩涛灭顶瞀若瞽与聋。

颠倒下上间，方寸余惺忪。恍惚一掷再掷落贝阙，临绡宫亲闻𧴆京。

号令龟使驱羊工。凉波一勺入我口，泠泠直下黄庭中。

覆舟如覆盂，摸索忽得逢。攀援而出幸不死，距今十有七载更得称。

凫公当时自恨致此晚，令我水底从噞喁。可知岩壑平生属吴越，扬子茫茫戒朝发。

钱江潮汐尤怖人，往往临之羡翩鹘。况是我里门，岁岁并受黄淮吞。

饥驱散者日已众，燕雀何以筹生存。老翁索钱才几贯，我幸得之肯以三公换。

几回沧海叹横流，南北东西镇相伴。公无渡河公渡河，曩来覆溺何其多。

从此致用应无讹，吾师长水先生新作歌。
故安定郡太夫人郭氏挽诗二首 其一
赵鼎臣（宋代）

象服承恩日，金笺告第初。御前颁诏旨，天上写除书。

流水三春逝，黄粱一梦虚。七弦虽自足，亡已复何如。
系船
陆游（宋代）

高树滴残雨，丛芦生夕风。
惰游贫有自，老钝学无功。
岁月诗编里，江湖旅色中。
烟村系船处，邂逅得渔翁。
旅舍七首
敖陶孙（宋代）

学道欠定力，一寒便生嗔。
古为雪埋腰，定知英雄人。
去为百钱游，得酒不濡唇。
惨澹行歌归，仰面东南云。
纷纷过车马，寂若有不闻。
退坐茆檐底，徒有豪气存。
三月二十九日还家花事已过独碧桃盛开
黎廷瑞（宋代）

出门红未芳，还家绿成幄。
仙葩独婉娩，书声共寥落。
日暮碧云合，天寒翠袖薄。
念远怅悠悠，缑山缈孤鹤。
岁旦
宋伯仁（宋代）

居閒无贺客，早起只如常。
桃版随人换，梅花隔岁香。
春风回笑语，云气卜丰穰。
柏酒何劳劝，心平寿自长。
梅梢雪 天寒有忆沈二
梁鼎芬（清代）

天寒日落。佳人翠袖惊初薄。当时笑共弹金鹊。漂泊如今，手懒时情恶。

别来虚掩苔花阁。无聊细拣银瓶药。恹恹只恐颜非昨。

立尽风前，莫问青禽诺。
送郑老归襄阳
袁凯（明代）

我爱襄阳老郑虔，高楼吹笛动秋烟。
他时若有平安信，即寄江东估客船。
颂古六十二首 其五十七
释清远（宋代）

平生心胆向人倾，到此门中有几人。别后都城旧知己，暖烟斜日又黄昏。
襄阳为自古要地抚遗迹吊往事有怀七人焉因各赋诗一首 其五 李翰林
孙承恩（明代）

白也真天才，变化如神虬。生平耻龌龊，迈往隘九州。

词林昔供奉，天子宠渥优。一朝被谗搆，斥远金殿头。

高情与逸思，芥带弗少留。供奉非公荣，夜郎非公忧。

诗笔驱万象，醉眼轻王侯。晞发扶桑巅，濯足沧海流。

今古等一瞬，天地同一沤。以兹昔人言，谓公似庄周。

公去几阅世，公名重千秋。谁云公则亡，神爽八极游。

蓬壶隔弱水，浩荡不可求。缅怀旧行踪，使我心悠悠。
顺庆行台试士
苏葵（明代）

燕雀无声乌府幽，东风檐外彩云流。衔枚多士机谋壮，织锦何人手段优。

谁似长公堪避舍，我非韩子亦低头。六经仁义如周道，分付诸君莫谬悠。
碧梧翠竹堂
释良琦（明代）

碧梧翠竹之高堂，乃在玉山西石冈。
浓阴昼护白日静，翠气夜含清秋凉。
堂中美人双鸣珰，不独痴绝能文章。
北海李生共放旷，东林惠远同徜徉。
张骞乘槎下银潢，奉诏远降天妃香。
帷中灵风神欲语，坛上五色星垂光。
舟回鲸涛溯长江，故人宛在江中央。
入门相见各青眼，花间促席飞霞觞。
清歌遏云锦瑟张，亦有众宾相颉颃。
祢衡赋就惊满座，宽饶酒深真醉狂。
黄河东流雁南翔，轺车明朝归帝乡。
玉堂掖垣梧竹长，题诗寄远毋相忘。
送平直之沔阳学正
王称（宋代）

楚泽三秋近，荆门一望开。沔流缘泮入，巫树拥屏来。

共讶平当老，谁怜宋玉才。凤歌时有客，狂狷待君裁。
少年游 其四 题陈检讨小影，亲有侍儿坐蕉簟弄笛
毛奇龄（清代）

十年苦忆，元龙颜面，梦寐恐难亲。不虞相见，长安道上，并见在亲人。

停毫一顾踟蹰久，欲待按歌匀，碧鸭消时，红蕉坐去，何处不传神。
游雁荡山八首·寿昌道中
徐照（宋代）

碣字芙蓉驿，喜行行不难。
路侵沧海过，人得异山看。
圆石蠔黏满，平涂鹭立寒。
一游期一月，回日必冬残。
落花十绝
冯时行（宋代）

万翠千红锦一张，春秋何处不芬芳。
谁教无赖狂风雨，收作年华入鬓霜。
秦州杂诗二十首·其十四
杜甫（唐代）

万古仇池穴，潜通小有天。
神鱼人不见，福地语真传。
近接西南境，长怀十九泉。
何时一茅屋，送老白云边。
过邹道乡先生墓有感
谢应芳（元代）

忠公天下士，夙学能慎独。平生寸心赤，耿耿照黄屋。

元符引裾谏，痛甚贾生哭。上言正中宫，下言斥当轴。

直道时不容，除名窜荒服。建中及崇宁，宠辱手翻覆。

炎蒸岭南地，文章散青馥。晚岁归故山，林庄竟薶玉。

向来望佳城，郁郁暗松竹。今为禾黍区，春雨耕觳觫。

翁仲知何归，云仍困无告。嗟余佔毕生，斯文赖私淑。

愿言理侵疆，重植宰上木。愚公将移山，自谓计已熟。

精卫欲填海，可奈力不足。伤心复伤心，残碑卧荒麓。
挹秀轩
王英（唐代）

胜地风烟外，遥山紫翠分。
花飘万壑雨，帘卷半溪云。
鹤语林间听，樵歌谷口闻。
不妨招郑老，对酒夜论文。
丘虚席上得赵养民运使寄诗，约今晚可归，次
范成大（宋代）

偶携尊酒上孱颜，忽忆行人瘴雾间。
便好来分苍石坐，已教不锁翠云关。
题山居十绝·深省
胡仲弓（宋代）

鲸音千里送惊涛，偏为人间破睡魔。
待得耳根清静后，觉来醒处已无多。
苏州曹琰虞部浩然堂
梅尧臣（宋代）

姑苏台上麋鹿嚎，夫差城中楼观高。
荒榛尽已付明月，万古愤怒空秋涛。
吴亡越霸能几日，後世扰扰犹鸿毛。
孟轲善养浩然气，充塞天地无饥嗷。
慕而为堂亦有意，不学屈子成离骚。
次韵任伯涂中见寄
晁说之（宋代）

命驾关东千里余，拂衣前去未勤渠。
自怜病客料秦虎，共学骚勤忆郢闾。
赋就句奇轻恶道，诗成意远欲闲居。
此生辛苦君能识，不向他勤道看书。
和御制赏花钓鱼二首
王安石（宋代）

荫幄晴云拂晓开，传呼仙仗九天来。
披香殿上留朱辇，太液池边送玉杯。
宿蕊暖含风浩荡，戏鳞清映日徘徊。
宸章独与春争丽，恩许赓歌岂易陪。
莫恃势行
高斯得（宋代）

夜灯读书史，飘然抚予胸。
奇哉天下士，英雄见略同。
子长叹息？家事，谓势於人将有穷。
谪仙作诗戒鲸鲵，亦云勿恃风涛之势如白龙。
乃知世上夸毗子，控搏外物终成空。
君不见寡大夫围初得楚，章作华台前汗成雨。
郑田周鼎哆然求，齐桓晋文何足数。
一朝乾溪万众溃，饥卧独枕涓人股。
君不见夫差称霸会黄池，诸侯不敢捩眼窥。
临盟争长莫敢拒，吴竟为先晋次之。
中原甫归败笠泽，甬东百家悕可悲。
君不见赵家主父尤雄强，吞灭代北如驱羊。
诈称使者入秦池，威风惊倒秦昭王。
暮年立子一失计，探{觳角换鸟}沙丘终饿亡。
诵诗读史余，更披金匮书。
章蔡与秦韩，往事尤可吁。
惇欲族诛元佑人，荐福鑱碑立诸京。
兴五十三家桧掌股，庆元五十年侂牙龈。
章蔡投荒韩授首，秦亦奄奄泉下人。
当时气势动山岳，如今一窖寒灰尘。
后来视今犹视昔，哀哉踵路双辀倾。
三书读罢灯亦暗，齁齁一枕东方明。
次平小景
武衍（宋代）

一拂残烟暝不收，作成溪上十分秋。
空林落日西风急，红叶无诗水自流。
送曾继先赴山阴路钤
陈傅良（宋代）

胡髯白尽犹强饭，髀肉添多未跨鞍。
不向胡沙亲矢石，却来桥冢护衣冠。
归舟自此长相背，荐墨于今尚未乾。
只恐燕然他日事，独无名字可同刊。
渔父词七首
薛嵎（宋代）

湘妃泪染竹痕斑，风雨连朝下钓难。
春浪急，石矶寒，
买得茅柴味亦酸。
秋深偶作
朱淑真（宋代）

生杀循环本自然，可堪肃肃出乎天。休嗟物理易彫瘁，好看西成报有年。
曾子固令咏齐州景物作二十一诗以献 其二 阅武堂下新渠
孔平仲（宋代）

东来细溜长，西去馀波涨。能收四海心，乐此一渠上。
初至金陵
苏辙（宋代）

山川过雨晓光浮，初看江南第一州。
路绕匡庐更南去，悬知是处可忘忧。
阴那采黄精和朱游初太史
梁应龙（明代）

君言采黄精，且向山中去。山中黄精有也无，露湿芒鞋知何处。
挽劲轩郑府理
何梦桂（宋代）

东林冠盖旧耆英，百尺丰碑志墓茔。
经济志高官职小，睦姻义重货财轻。
永平仓下遗红粟，仁寿堂前有紫荆。
夜半山舟谁负去，盖棺犹是昔簪缨。
荷花
苏泂（宋代）

荷花宫样美人妆，荷叶临风翠作裳。
昨夜夜凉凉似水，羡渠宛在水中央。
偈颂一百零九首
释可湘（宋代）

劄住智者颊舌，剖出达磨骨髓。
长剑倚天，寒光焰焰。
改祭修斋决疑颂
释遵式（宋代）

人死随前业，升沉六道殊。
如何纯祭祀，须道世人愚。
流寓江南杂诗 其二
宋育仁（清代）

春蚕无食女无衣，万缕千丝待上机。但是舍身能度世，再生不化蚬蛾飞。
子温侄用再闻诵新作突过黄初诗作十诗见遗辄勉强次韵 其四
张扩（宋代）

大道昔彫丧，夷涂日荒榛。进无活国谋，俯仰多由人。

人生几何时，夜旦互相因。往者不可作，未妨来日新。
探芳信·午日重到荷池同邹太史泰和
黄之隽（清代）

早朝罢。趁一扇障尘，双鞋替马。正晓凉天气，平地澹如画。

远风吹聚蓬瀛侣，人影垂杨下。比前番、燕态全轻，鹭情尤雅。

好景渐宜夏。看萍点钱圆，浪文绫砑。依约江南，倒绿映檐瓦。

无人竞渡空流水，引起思乡话。向波湾、试觅渔竿共把。
朝中措·龙团分罢觉芳滋
程垓（宋代）

龙团分罢觉芳滋。歌彻碧云词。翠袖且留纤玉，沈香载捧冰垍。翠声清唱，半瓯轻啜，愁绪如丝。记取临汾馀味，图教归後相思。
九月九日与兰妹登高阁作
柯劭慧（清代）

壶中有酒且同酬，共向西园忆旧游。万事回看旦夕异，一身休为百年愁。

但寻黄菊簪青鬓，莫采茱萸怨素秋。乐饮不须辞日暮，人生能得几登楼。
湖阁晓晴寄呈从翁二首
李群玉（唐代）

岭日开寒雾，湖光荡霁华。风乌摇径柳，水蝶恋幽花。

蜀国地西极，吴门天一涯。轻舟栏下去，点点入湘霞。

高秋凭远槛，万里看新晴。重雾披天急，千云触石轻。

湖山四五点，湘雁两三声。遥想潘园里，琴尊兴转清。
与李太虚
汤显祖（明代）

少年豪气几时成，断酒辞家向此行。
夜半梅花春雪里，小窗灯火读书声。
小金山禅寺
苏学程（明代）

上方钟磬倚秋空，平楚苍苍落照红。波漾楼台翻罨尽，烟销江树晓青葱。

渔歌浅濑孤篷晚，僧渡慈航一笛风。淡月微云窥色相，昙花时现法轮中。
治圃杂书二十首
方回（元代）

山甑饙籼米，春瓶炙草茶。
无能赓喜起，自爱押车斜。
老不贪仙药，贫犹种好花。
人间十万户，难得一诗家。
颂古五十七首 其十
释道昌（宋代）

赤士才将画簸箕，乌鸡何事忽惊飞。自从题入新诗后，黄鹤楼前忘却归。
阙题
舒岳祥（宋代）

潮分船出浦，雪破马行沙，
去去三千里，疏疏八九家。
矮壶分乳酪，疏竹看梅花。
虎豹方充斥，风林噪乱鸦。
秃老婆店
张玉纶（清代）

七载频经此地过，村名取义果云何。云鬟埋没知多少，底事偏传秃老婆。
静室偶书
张继先（宋代）

贫有清风明月，富无红粉膏脂。子午凤朝元始，去来雷电相随。
太师杜公挽词五首
梅尧臣（宋代）

国佐三公进，师臣一品归。
接宾妄素贵，还绶远危机。
忆奉追尊册，当观副辂旗。
生荣人莫及，无恨掩泉扉。
临江仙（九之七）
邓肃（宋代）

夜饮不知更漏永，余酣困染朝阳。庭前莺燕乱丝簧。醉眠犹未起，花影满晴窗。

帘外报言天色好，水沈已染罗裳。檀郎欲起趁春狂。佳人嗔不语，劈面D878丁香。
喜西崗桥成并书邦美东西桥记后
刘宰（宋代）

西崗水与洮湖通，修梁自昔横西东。
百年兴废人不同，谁其记者竹庵翁。
喜君架木续前功，朝曦夕照明垂虹。
地脉不断和气钟，纡朱曳紫还家风。
邂逅归来一亩宫，幽花野草迷青经。
躬耕会有年谷丰，笑咏五柳卑扬雄。
可但日高花影重，罗帷醉起酣笙钟。
问主僧
王寂（南北朝）

心动万缘飞絮，心安一念如冰。过去未来见在，待将那个心澄。
感秋二首
杨万里（宋代）

今岁五十二，岂为年少人。
荷凉欣暑退，蝉苦怨秋新。
澹虑翻成感，雕诗不著尘。
小儿知得句，频掉小乌巾。
寄袁中素季原
舒岳祥（宋代）

清谈疏世虑，知发度年华。
雀饮盆中水，蜂寻案上花。
郊原新射雉，陂荡早开蛙。
得句何人赠，棠溪有竹家。
丙子除夜
戴表元（宋代）

富贵如今似骇机，漂流未遣壮心违。乡邻有酒贫能醉，村落无医病亦稀。

客任低头从狗窦，妻休掩面对牛衣。十年涉世浑如此，除却躬耕事事非。
青州
夏竦（宋代）

日上西山舞鸾鹤，波翻碧海斗蛟龙。
直钩到了成何事，消得君王四履封。
古意六首
艾性夫（元代）

采莲莫采花，采花损空房。
留房结青子，种作明年香。
赠史泳
吴惟信（宋代）

烽火穷边几度愁，亦曾将死博封侯。谤兴在彼情谁恕，事过知君痛自休。

跨马甲衣春雪白，射雕弓箭晓星流。救时正属英雄者，更著工夫必到头。
早发橐皋
王之道（宋代）

春秋遗迹旧山川，鲁破吴亡久寂然。
恰到前年征战处，数间茅屋起炊烟。
送新茶与俞尉
赵蕃（宋代）

山居每啜社前香，及是清明茶政尝。
叹我白头无母遗，一杯持与供高堂。
题梅仙观
马存（宋代）

汉纲解宏纽，国命移权臣。太阿有神锋，颠倒柄在人。

公卿虽满前，有语各自吞。张禹为帝师，此是祸乱根。

天子辟左右，决机在一言。不为社稷计，祇乞儿女恩。

上方斩马剑，当时负朱云。谷永对直言，天庭策灾氛。

阴谋助元恶，归咎昭阳嫔。豺狼自此纵，白昼当路蹲。

先生当是时，上书叩帝阍。耿耿祸福语，皎皎星与辰。

天门锁九重，一门万夫屯。小臣江湖心，何由达至尊。

贼莽果盗国，忠烈遭烹焚。先生变名姓，为卒吴市门。

浮云去无踪，世人以为仙。蓬山在何处，此事且勿论。

但爱清风高，凛凛久益新。我来拜遗像，旧宅荒基存。

元丰发新诏，玉牒对寿春。老松益劲色，岁饱霜雪痕。

直上绝顶坛，天风吹衣巾。细读壁间书，颇喜罗隐文。

恨叹有鲠语，使我气益振。回视饱食徒，茫茫如埃尘。
左原诗三十二首 其二十一 左湖
王十朋（宋代）

渔樵欸乃日相呼，舟楫生涯在画图。我与渔樵同隐逸，不须乞作自家湖。
怀净土诗（八首。原一百十首）
楚石梵琦（明代）

吾身念佛又修禅，自喜方袍顶相圆。
曾向多生修福果，始依九品结香缘。
名书某甲深华里，梦在长庚落月边。
浊恶凡夫清净佛，双珠黑白共丝穿。
赠传神水监
陆游（宋代）

写照今谁下笔亲，喜君分得卧云身。
口中无齿难藏老，颊上加毛自有神。
误遗汗青成国史，未妨著白号山人。
它时更欲求奇迹，画我溪头把钓缗。
赋得粤南四景寿汤学宪 其二 五指擎天
李孙宸（明代）

地尽南溟万里遥，九重天阙隔冥寥。谁移鳌柱来沧海，遂接龙光上紫霄。

入夜星文干象纬，迎风露掌散琼瑶。更看岳帝端居处，玉烛无为万祀调。
怀古题雪十首·长安落雪
方凤（宋代）

朔风琼粉如节堕，四望民居绝烟火。
路无行踪门反关，珍重先生独僵卧。
洛阳令尹举孝廉，三冬喜爱照河南。
有志何妨屡迁擢，要以清操除寻贪。
春秋战国门。顷襄王
周昙（唐代）

秦陷荆王死不还，只缘偏听子兰言。

顷襄还信子兰语，忍使江鱼葬屈原。
题彦真天开图画
赵蕃（宋代）

湘山不为高，湘水未为远。
湘城几何家，湘景无不挽。
滕侯宅虽几，郭圃市之晚。
纡余直陂陁，突兀对偃蹇。
登临适正昼，亭榭惬深稳。
诗材浩无穷，画手羞用本。
虽然倏变化，正以发关键。
云中寺
刘子澄（宋代）

地僻层云岿古禅，我来访古尚依然。越人重见流觞水，隋刹犹存卓锡泉。

石罅遗题思往迹，岩隈纪事忆前贤。可人不为时摩拂，朝暮青山一抹烟。
孝感堂
李处权（宋代）

孝为百行本，儒训存六经。
未有仁而遗，礼宜权重轻。
哀严以事死，敬乐以事生。
岂徒天性得，乃见人道成。
显显三彭子，德事肃且馨。
好仁无以尚，尊誉乡有评。
当年彩衣戏，此日羊枣诚。
春秋荐霜露，洒扫供粢盛。
新亭洁轮奂，拱木连高甍。
霜松无鹿犯，风树有乌鸣。
不惭王谢家，芝兰秀阶庭。
他年看崛起，阔步跻公卿。
可为风俗劝，以代门闾旌。
埋蛇功亦微，获报犹尔荣。
岂念不忘本，罔极通无形。
天人固相悬，昭然无臭声。
请观妙莲华，嘉瑞非其微。
山中横云（一作题画帐）
皇甫冉（唐代）

湘水风日满，楚山朝夕空。连峰虽已见，犹念长云中。
览高斌奏报淮水渐消喜而有作
弘历（清代）

忧心日日在扬州，玉食无能解惄愁。览奏喜闻洪涨退，中宵稍为展眉头。
谢湖山居士示和陶诗
楼钥（宋代）

渊明千载人，同节仰孤峭。
岂惟辞督邮，莲社不得召。
书不求甚解，眼高得玄要。
诗亦本无意，但写胸中妙。
齐梁纷众作，嘈杂春禽叫。
稚子候檐隙，文通剧搜绍。
矫矫玉局翁，尚友谢浮漂。
饱喫惠州饭，追和欲同调。
湖山老居士，宏才盍廊庙。
出入官五纪，怀归自年少。
屡赓归来辞，吾行有先兆。
老龙卧林壑，年高德弥邵。
向来批敕手，甘心事耕钓。
筑室据仙居，泉石造深穾。
亭榭望堂皇，蓬莱对圆峤。
涉园日成趣，遇客酒频釂。
岩岩鸾鹤姿，炯炯双眸瞭。
堕体黜聪明，坐忘乐遗照。
西畴时告春，东臯快舒啸。
襟期古暗合，此事不容诏。
尽和靖节诗，笔走追风骠。
又如裴旻剑，腾空径投鞘。
人生嗜慾深，山林不供烧。
何当从公游，翛然宁荷蓧。
小子敢言诗，未免事华彯。
西施难效颦，邯郸恐贻笑。
思欲焚旧藁，世味轻咀嚼。
稍寻韦苏州，旁引孟贞曜。
绝去翰墨畦，毋凿浑沌窍。
尚或庶几焉，未暇期速肖。
舟次再寄
刘摰（宋代）

小孤风顺水安流，湓浦欣闻已系舟。几日亭中折奇树，从今江上解离忧。

客心岁晚惊催橹，雪意天寒入倚楼。东圃梅开酒更美，团圆无复越乡愁。
黄台瓜辞
李贤（唐代）

种瓜黄台下，瓜熟子离离。
一摘使瓜好，再摘使瓜稀。
三摘犹自可，摘绝抱蔓归。
答宋懋宗寄夔州五十诗三首 其二
黄叔达（宋代）

五十清诗一段冰，持来恰得慰愁生。自张壁间行坐看，更教儿诵醉时听。
安园送春三首
项安世（宋代）

春风从此不须归，伴我逍遥更莫疑。
閒事胸中无一点，相看日日是春时。
日蚀诗
王恽（元代）

至元十四载，维龙集丁丑。孟冬丙辰朔，诘旦阴风吼。

朝家有移告，日蚀百司守。伐鼓币用社，庶啬鬨奔走。

都城十万家，竟日喧釜缶。壮于田单兵，声势助冲掊。

盎水观日景，占刻入午辰。阳精从西亏，若有物噬吞。

初看偃珥玦，再睹已半轮。终风转蓬勃，天影惨以昏。

斯须食之既，阳光蔀无垠。始似昏晕镜，久乃挂铁钲。

团团溢阴影，环轮玉为绳。晴天朗昼藏厚夜，九衢草草人面青。

众宿不多出，争光见三星。只愁六凿浑沌死，苍生百万沦幽冥。

盼盼向申正，轮圆复其明。炷香再拜立前庑，心魄动荡久尚惊。

邻翁行年八十一，如此灾变见未曾。我问长老说，日月中有乌兔精。

顾兔固微物，性狡阴邪萌。人间三窟厌不处，缘云入月为家庭。

太阳养火乌，赫赫森神兵。词内祝融家，渴饮咸池泠。

三足利钩戟，炬火燃两睛。婪婪铁作喙，啄云下开变阴晴。

曜灵壮汝觜与距，外侮有犯乌维凭。六龙顿辔或少轫，知有神物拥护终是阴为惩。

不然日围千里不一蓄，栖尔其内将何营？及兹阴精盛，所历乖常经。

阳乌虽神力寡弱，势重不敌从侵凌。避集扶桑枝，噤缩潜威灵。

想当既厄时，如何炎官赤熛不率其徒来助势与声。

彤幢绛天鼓雷霆，振乌挟日腾两翮，火吻喷薄摧阴凝。

逐兔入月胁，隐伏跧其形。朴朔知所惧，弥离黯光晶。

含章合玄度，安曜周八纮。天公此两目，万古更不盲。

嗟予既匪羲和官，区区空抱倾阳诚。天高不可阶，此事难具陈。

作诗拟月蚀，欲见此志终或伸。卢仝抚掌韩愈笑，吾等狂德君其邻。
门有车马客行
高启（明代）

门有车马客，乃是故乡士。
昔别各壮颜，今见不相似。
上堂叙情亲，拜跪出妻子。
对案未能食，历历问桑梓。
当时同游人，十有八九死。
松柏长新坟，荆棘生故址。
欢言方未终，悲感还复始。
因思兴谢端，叹息不能止。
山中上巳宋六成甫见过留饮
韩淲（宋代）

风光流转景常新，且乐林泉自在身。曲水流觞知上巳，落花啼在近残春。

快倾座上一壶酒，莫染人间半点尘。兀兀篮舆好归去，路平微雨草如茵。
柳枝·江南岸
朱敦儒（宋代）

江南岸，江北岸。折送行人无尽时。恨分离。
酒一杯，泪双垂。君到长安百事违。几时归。
上喻史君重建霞起堂六首 其五
陈梦建（宋代）

楼观微茫似积苏，一麾得傍化人居。可能永日销棋局，且要蒙头读道书。
南柯子
陈三聘（宋代）

别后惊人远，归心怯舻柔。晚天凉思冷於秋。冷浸一溪明月、水弥流。

醉里狂仍在，吟余趣极幽。夜深何用数更筹。别有好风吹酒、不须求。
奉和虢州刘给事使君三堂新题二十一咏。渚亭
韩愈（唐代）

自有人知处，那无步往踪。莫教安四壁，面面看芙蓉。
赠梅圣俞
欧阳修（宋代）

黄鹄刷金衣，自言能远飞。
择侣异栖息，终年修羽仪。
朝下玉池饮，暮宿霜桐枝。
徘徊且垂翼，会有秋风时。
杂诗十首 其四
张协（魏晋）

朝霞迎白日，丹气临旸谷。翳翳结繁云，森森散雨足。

轻风摧劲草，凝霜竦高木。密叶日夜疏，丛林森如束。

畴昔叹时迟，晚节悲年促。岁暮怀百忧，将从季主卜。
听赵秀才弹琴
韦庄（唐代）

满匣冰泉咽又鸣，玉音闲澹入神清。巫山夜雨弦中起，

湘水清波指下生。蜂簇野花吟细韵，蝉移高柳迸残声。

不须更奏幽兰曲，卓氏门前月正明。
秋莲
刘因（元代）

瘦影亭亭不自容，淡香杳杳欲谁通？
不堪翠减红销际，更在江清月冷中。
拟欲青房全晚节，岂知白露已秋风。
盛衰老眼依然在，莫放扁舟酒易空。
挽宁宗皇帝章六首
王迈（宋代）

帝业亲耆定，皇图日靖嘉。
忧民比仁祖，在位迈重华。
谟烈诒千载，车书混一家。
最悲行跸地，哀些咽箫笳。
杂曲歌辞。少年行
张籍（唐代）

少年从出猎长杨，禁中新拜羽林郎。独到辇前射双虎，

君王手赐黄金铛。日日斗鸡都市里，赢得宝刀重刻字。

百里报仇夜出城，平明还在倡楼醉。遥闻虏到平陵下，

不待诏书行上马。斩得名王献桂宫，封侯起第一日中。

不为六郡良家子，百战始取边城功。
公无出门
李贺（唐代）

天迷迷，地密密。
熊虺食人魂，雪霜断人骨。
嗾犬狺狺相索索，舐掌偏宜佩兰客。
帝遣乘轩灾自息，玉星点剑黄金轭。
我虽跨马不得还，历阳湖波大如山。
毒虬相视振金环，狻猊猰貐吐馋涎。
鲍焦一世披草眠，颜回廿九鬓毛斑。
颜回非血衰，鲍焦不违天；
天畏遭衔啮，所以致之然。
分明犹惧公不信，公看呵壁书问天。
题王维江行初雪画
蔡确（宋代）

吴儿龟手网寒川，急雪鸣蓑浪拍船。青弋渡头曾卧看，令人却忆十年前。
谕俗
方岳（宋代）

稻压田塍穑头重，蛟蛇纠蟠扶不动。
得霜欲老晴下鎌，卷野秋云堆作陇。
昨日籴米如籴珠，顿落半价多年无。
卖刀买牛政不恶，一字入官妨尔乐。
不如阿婆杀鸡赛田神，阿翁买酒邀田邻。
三杯径醉客归去，茅檐曝背温如春。
天章道中
苏舜钦（宋代）

画鹢低飞湖水平，高低楼阁满稽城。人游镜里山相照，鱼戏空中日共明。

尽是荷风香不断，忽逢溪雨气尤清。篮舆却上兰亭步，猿鸟云萝伴此行。
江东漕使兄约游钟山分韵得泠字
魏了翁（宋代）

连年饮建业，寤寐北山灵。
三过又不入，风雨盲其程。
一朝廖会期，万籁不敢声。
断潢卷夕潦，列巘浮帝青。
因思山中人，昔日相熙宁。
不知学何事，莽制为周经。
群公咸其辅，不悟宗康成。
相承至章蔡，九州半膻腥。
历年百七十，众寐未全醒。
三经犹在校，从祀犹在庭。
追惟祸之首，千古一涕零。
大钧窅难问，山云水泠泠。
社日闻笛
释行海（宋代）

江南已有杏花开，社日都无燕子来。
人在白云流水外，一声折柳十分哀。
鞭春微雨
范成大（宋代）

幡胜丝丝雨，笙歌步步尘。一年新乐事，万里未归人。

云薄竟悭雪，酒浓先受春。送寒东作近，惭愧耦耕身。
水调歌头·春日赋示杨生子掞
张惠言（清代）

长镵白木柄，斸破一庭寒。三枝两枝生绿，位置小窗前。要使花颜四面，和着草心千朵，向我十分妍。何必兰与菊，生意总欣然。
晓来风，夜来雨，晚来烟。是他酿就春色，又断送流年。便欲诛茅江上，只恐空林衰草，憔悴不堪怜。歌罢且更酌，与子绕花间。
如梦令
贺铸（宋代）

梦想山阴游冶。深径碧桃花谢。曲水稳流觞，暖絮芳兰堪藉。萧洒。萧洒。月棹烟蓑东下。
浣溪纱 其六
程颂万（清代）

暂醉佳人锦瑟傍。欢因小饮便成狂。

离人须落泪千行。

纵使有成兼有月，岂悲相失与相忘。

一生赢得是凄凉。
忆昔
陆游（宋代）

忆自梁州下益州，身闲处处醉红楼。
早知虚起弹冠意，悔不常为秉烛游。
诗思已惭驰阵马，目光犹觉射车牛。
莲峰日观何时到？下看人间万里秋。
题玉环联辔图
宋无（元代）

赭袍红映缕金衣，笑来花骢酒力微。
试间六龙西幸日，有人曾侍翠华归。
书初考
戴炳（宋代）

得考虽多幸，无功祇自嫌。但求官速满，不道老同添。

卑拙翱蓬鴳，艰辛上竹鲇。黄花寒更好，三嗅忆陶潜。
公莫舞
宋无（元代）

公莫舞，公莫舞，
鸿门王气归真主。何人睚眦赤龙子，
手循玉块目相语。令公莫舞公楚舞，
剑光射日白虹吐。人发群机天不与，
撞斗帐中唉亚父，霸业明朝弃如土。
奉和御製幸金明池
夏竦（宋代）

睿藻昭回侔列纬，时龙顺豫体苍旻。
岂同周穆临瑶水，凯乐雍容浃庶民。
冬日诸禅自商山礼正师真塔回见访
无可（唐代）

久思今忽来，双屦污青苔。拂雪从山起，过房礼塔回。

偈留闲夜作，禅请暂时开。欲作孤云去，赋诗余不才。
正月十八日登报国寺小阁绝句
洪朋（宋代）

夕阳端解知人意，故照僧房阁倍明。雨雪一番今净尽，候禽无数唤春声。
观祝孝友画卷为赋六言一绝复以其句为题作五言四咏 其一
朱熹（宋代）

春晓云山烟树，炎天雨壑风林。江阁月临静夜，溪桥雪拥寒襟。
思故乡亡友韦君泳波不已作诗一首以志恸
吴曾徯（清代）

桐死飞么凤，松枯误鹤雏。落花春黯淡，宿草墓荒芜。

时论疑无鬼，交情负托孤。十年真一梦，遗恨满江湖。
马上转韵
王安石（宋代）

三月杨花迷眼白，四月柳条空老碧。
年光如水尽东流，风物老老又到秋。
人世百年能几许，何须戚戚长辛苦。
富贵功名自有时，箪瓢捽茹亦山雌。
书南山六和寺
释契嵩（宋代）

青葱玉树接溪岑，台阁凌虚地布金。行到白云重叠处，水声松韵淡人心。
赠富公
邵雍（宋代）

天下系休戚，世间谁擬伦。
三朝为宰相，四海作闲人。
照破万古事，收归一点真。
不知缘底事，见我却殷勤。
答成仁卿
欧大任（明代）

风林远冥鸿，冻泽沉修鲤。洛阳三日雪，袁生未能起。

谁能除径三，忽觌楚成子。褐衣翩翩行，声名在人耳。

江汉夙蕴灵，荆南富楩梓。骚辞启屈平，丘索闻左史。

子也纂前绪，纫兰袭芳芷。秋风吹洞庭，北征戒行李。

怜予濩落踪，顾笑长安市。意气契远游，扶摇大鹏徙。

投赠英琼瑶，置之石上几。嘉藻溢华光，深衷析玄旨。

得俊欢盍簪，并驱肃遐轨。愿谢嚣壒缘，鸾骖自兹始。
送赵右秋二首
华岳（宋代）

梅花飞雪满霜洲，洲上行人去莫留。
蜡炬结花催管籥，雁声唤莫上兰舟。
莫嫌冰炭情难入，自是薰犹味不侔。
执节从教少知遇，勿于世路学沉浮。
至墨离海奉怀敦煌知己
佚名（唐代）

朝行傍海涯，暮宿幕为家。千山空皓雪，万里尽黄沙。

戎俗途将近，知音道已赊。回瞻云岭外，挥涕独咨嗟。
游东龛岩赋十景诗 其二 东龛寺
唐文凤（明代）

东龛古刹寄岩麓，令公读书有遗躅。瑟瑟风语龙髯松，潇潇雨敲凤尾竹。

流传香火将千秋，晨钟暮鼓云悠悠。鸾笙鹤驾碧霄远，神归故国应来游。
晋谢将军庙
马之纯（宋代）

苻秦亲自到淮淝，真有回山倒海威。
只遣八千精锐去，能令百万败亡归。
虽从太傅求方略，要是将军识事机。
庙食如今知几岁，英风隐隐动窗扉。
玉楼春
谢逸（宋代）

个中怀抱谁排遣。恻恻轻寒风剪剪。细思梅蕊晚香浓，争似柳梢春色浅。

娇口化道字歌声软。醉后微涡回笑靥。更无卓氏白头吟，只有卢郎年少恨。
一线泉
叶茵（宋代）

银潢万丈下嵯峨，想是天孙挂玉梭。
休道此泉丝样小，涓涓将见作江河。
诗一首
于本大（宋代）

自从明府升仙后，出入尘寰直至今。
不是藏名混时候，卖柴沽酒贵无心。
妾薄命
李端（唐代）

自从君弃妾，憔悴不羞人。唯馀坏粉泪，未免映衫匀。
颂古九十八首
释印肃（宋代）

举得分明和得亲，通方岂欲自瞒人。
只要真底无丝隔，状若千灯一室明。
六国论
李桢（明代）

宋二苏氏论六国徒事割地赂秦，自弱、取夷灭，不知坚守纵约；齐、楚、燕、赵不知佐韩、魏以摈秦：以为必如是，而后秦患可纾。

夫后世之所以恶秦者，岂非以其暴邪？以余观之，彼六国者皆欲为秦所为，未可专以罪秦也。当是时，东诸侯之六国也，未有能愈于秦者也；其溺于攻伐，习于虞诈，强食而弱肉者，视秦无异也。兵连祸结，曾无虚岁。向使有擅形便之利如秦者，而又得天助焉。未必不复增一秦也。惟其终不克为秦之所为，是以卒自弱，而取夷灭。当苏秦之始出也，固尝欲用秦，而教之吞天下矣。诚知其易也。使秦过用之，彼其所以为秦谋者，一忧夫张仪也。惟其不用，而转而说六国以纵亲，彼岂不逆知天纵约之不可保哉？其心特苟以弋一时之富贵，幸终吾身而约不败。其激怒张仪而入之于秦，意可见也，洹水之盟，曾未逾年，而齐、魏之师已为秦出矣。夫张仪之辨说，虽欲以散纵而就衡，顾其言曰，亲昆弟同父母，尚有争钱财，而欲恃诈伪反覆，所以状衰世人之情，非甚谬也。彼六国相图以攻取，相尚以诈力，非有昆弟骨肉之亲，其事又非特财用之细也。而衡人方日挟强秦之威柄，张喙而恐喝之，即贤智如燕昭者，犹且俯首听命，谢过不遑，乃欲责以长保纵亲，以相佐助，岂可得哉！

所以然者，何也？则以误于欲为秦之所为也。六国皆欲为秦之所为，而秦独为之，而遂焉者，所谓得天助云尔。嗟夫！自春秋以来，兵祸日炽；迄乎战国，而生民之荼毒，有不忍言者。天之爱民甚矣，岂其使六七君者，肆于人上，日驱无辜之民，胼手胝足、暴骸中野，以终刘于虐乎？其必不尔矣！是故秦不极强，不能灭六国而帝，不帝，则其恶未极，其恶未盈，亦不能以速亡。凡此者，皆天也，亦秦与六国之自为之也。后之论者，何厚于六国，而必为之图存也哉！

曰：“若是，则六国无术以自存乎”曰：“奚为其无术也。焉独存，虽王可也。孟子尝以仁义说梁、齐之君矣，而彼不用也，可慨也夫。”
赠台湾总督府属池浦和三郎、台南厅属牧野斌、盐务专卖所支配人钜鹿赫太郎
施景琛（清代）

相逢海外若平生，谁主谁宾谢送迎。千里不胜轮铁倦，同文多感译鞮清。

晓风残月余诗梦，豪竹哀丝带酒醒。东亚且联唇齿谊，两家门户各支撑。
戏贺俞行之纳宠兼简同舍谢郭二秀才发一笑粲 其二
王绂（明代）

金猊香冷酒微醒，银烛光残月正明。今夜情怀非别夜，有人低语唤卿卿。
大雨喜成小诗呈百里
杜范（宋代）

颙颙万目望穹苍，连日雷车走阿香。不用瓮中留蜥蜴，已闻野阿舞商羊。

霶𩃱施泽盈千浍，䆉稏收功可万箱。令尹爱民天所相，三年境内乐穰穰。
禅人并化主写真求赞
释正觉（宋代）

炯炯寒瞳，丝丝衰鬓。
丘壑之姿，烟霞之韵。
据坐而心空，森罗而烟印。
中虚也乾而成离，内动也艮而变震。
云行而用闲，电掣而机迅。
狤獠人不惹尘埃，黄梅祖亲传屈眴。
酒尽
郑刚中（宋代）

落花无夜雨，孤坐减春愁。
黑折瓶俱罄，谁能为我谋。
腊月二日待罪私居作二律以自遣 其二
苏葵（明代）

梅花月照远臣怀，夜上层楼望泰阶。堪笑坡翁诗案刻，未应雷焕剑光埋。

遭逢圣世嗟无补，较看吾生信有涯。坐阅台前双柏树，岁寒风雪漫挤排。
和南浦水阁
赵希逢（宋代）

受风蓬鬓三千丈，何日金钗十二行。
逆旅相逢成白眼，可怜空学捧心妆。
金陵杂兴二百首
苏泂（宋代）

钟山阁上看朝曦，玉作遥山碧四围。
云气茫茫疑是水，人间无此米元晖。
纪秦汉间事二首
罗公升（宋代）

秦王狭百二，猛虎正负嵎。
壮哉田家子，赤手摩其须。
叩关固蹉跎，未觉此诗迂。
沛公居山东，财色良区区。
一朝咸阳去，始作帝者图。
砀公倘不偶，陈中遂长驱。
求知千载下，优劣当何如。
九原已黄土，极目空欷嘘。
端午游真如迟适远従子由在酒局
苏轼（宋代）

一与子由别，却数七端午。
身随彩丝系，心与昌歜苦。
今年匹马来，佳节日夜数。
儿童喜我至，典衣具鸡黍。
水饼既怀乡，饭筒仍愍楚。
谓言必一醉，快作西川语。
宁知是官身，糟曲困熏煮。
独携三子出，古刹访禅祖。
高谈付梁罗，诗律到阿虎。
归来一调笑，慰此长龃龉。
峡山飞来寺
岑万（明代）

石门天设险，一水护青湾。地轴雄南海，云峰丽北山。

阴阳互推荡，日月时往还。寺僧闻客至，倒屣开松关。

抚景询旧迹，登临爱兹山。愿从安公子，啸傲烟霞间。

君看慧猿归，解赠诃陵环。如何巫山女，朝暮理云鬟。
喜雪六首
陈造（宋代）

去年孰不苏捐瘠，今年已馀四鬴食。
自公之来适吾原，挽回太和寿此域。
一旬再雪近岁无，日日欢谣沸阡陌。
瓦沟待泮亦不恶，要趁春前作三白。
十一砺四首 其二
郑思肖（宋代）

我本渔樵徒，山水足嘉遁。昔也为凤凰，今焉乃驽钝。

反思生为人，虚食国家饭。讵甘死贼手，钳口违公论。

孤忠破众逆，弥久气弥健。决当乘良机，为国行天宪。

勇往直无前，一举四海劝。谈笑解倒悬，尽释下民怨。

生或不就绪，死当偿夙愿。罔使竟食言，劫劫抱长恨。
太庙乐章·皇帝阁六首
周麟之（宋代）

圣主清心仍寡欲，惟於笔砚未忘怀。
彤廷仗下春朝散，独拥图书坐损斋。
筑室谣和何不偕三首 其二
陈恭尹（清代）

少小师前修，安能事一室。老为妻子累，艰难结蓬荜。

十年迁播数易居，匪自求之天我兀。谁怜鸠拙不能巢，只闻兔狡存三窟。
詹阁学持国挽诗二首 其一
刘一止（宋代）

元祐崇三舍，词场次第开。两科踰万士，一日见连魁。

圭璧知难售，鹓鸾独晚陪。乱离身已老，不复梦东台。
喜吾惟可访少谷兼怀方令
郑善夫（明代）

旧国冥心久，良朋见面初。同为避地客，独叩草玄庐。

花鸟三春暮，乾坤百战馀。迩来方拙牧，衰疾复何如。
次江文韵 其五
许景衡（宋代）

平生有志慕前修，叹息因循渐白头。端向岁寒看松柏，始知凡木不禁秋。
荆门秋日寄友人
齐己（唐代）

青溪知不远，白首要难归。空想烟云里，春风鸾鹤飞。

谁论传法偈，自补坐禅衣。未谢侯门去，寻常即掩扉。
哭从弟
白居易（唐代）

伤心一尉便终身，叔母年高新妇贫。

一片绿衫消不得，腰金拖紫是何人。
王鹅峰有钜石可隐赵太史题曰千丈厓
黎民表（明代）

翠削逾千仞，嵌空若二陵。下方雷雨合，阴洞鬼神凭。

起坐心犹掉，艰危气益增。何人劖石壁，文字暗苍藤。
呈泐潭草堂清禅师偈三首 其三
本明道人（宋代）

莫管他，莫管他，终日痴憨算海沙。要识本来真面目，便是祖师一木叉。
忆母遂病三上疏求归不允却赋十诗 其二
倪元璐（明代）

母曰嗟予季，帝曰吁咈哉。不教歌大隧，惟恐薄兰台。

驹刍絷遐往，狸首射不来。鸣霆兴百蛰，何处着蛩衣。
代弟茝咏梅画十景·宜月
陈著（宋代）

斜斜瘦影两三枝，只许寒窗人自知。
犹恨嫦娥收不尽，却归羌管曲中吹。
次韵刘安收惠诗二首
晁公溯（宋代）

此地冠盖国，古来翰墨场。
夜看蟇颐山，上干牛斗光。
试酌老翁井，尚余书传香。
想其居清华，汉阁千此廊。
大字写汗青，小楷书硬黄。
仙去不可追，里人祀烝尝。
神兮肯不来，冠剑在帝傍。
作诗遗里人，闻者当感伤。
梧桐山
叶春及（明代）

梧桐山上梧桐月，照见当年汉将营。旬日黄衣秋可扫，中宵白羽早还兵。

波添淮水千家泪，驿奏燕云疋马程。南北迢遥无限恨，村村烟雨髑髅声。
元宵次镇西府题二绝句 其二
赵钧彤（清代）

填城箫鼓纵奇观，客邸行沽亦尽欢。试听连天喧爆竹，投荒更破一春寒。
崔驸马山亭宴集（京城东有崔惠童驸马山池）
杜甫（唐代）

萧史幽栖地，林间蹋凤毛。洑流何处入，乱石闭门高。

客醉挥金碗，诗成得绣袍。清秋多宴会，终日困香醪。
东皋十首
晁补之（宋代）

四海萍逢两弟兄，百年胶漆几张陈。
红尘陌上相逢子，华发林间偶坐身。
虞美人 谢成耀卿佥事携酒芋相过
王恽（元代）

山瓶乳酒甘如蜜。鸱芋堆盘赤。见君相赠固多情。润我枯肠一吸破愁城。秋光湖碧西湾潋。不到中心慊。何时尽煮土芝香。醉饱归来，肯把故
奉和虢州刘给事使君三堂新题二十一咏。孤屿
韩愈（唐代）

朝游孤屿南，暮戏孤屿北。所以孤屿鸟，与公尽相识。
江上望陈集生放还不值却寄
李云龙（明代）

君从北极还，我别南天去。江路相期借问君，月暝烟深不知处。

钟鼎诚足慕，山林亦可栖。用之为虎不用鼠，何分雌伏与雄飞。

纵不有官还有我，谁能宜笑复宜啼。开元供奉帝所眷，不闻久处在金闺。

我有罗浮万古宅，一溪流水千林月。去日曾栽瑶草待，别来频梦琪花发。

因君谢怀鸾鹤群，借与云松养傲骨。浮云回首是长安，莫向江湖忘魏阙。
南乡子·袅娜破瓜馀
陈师道（宋代）

袅娜破瓜馀。豆蔻梢头二月初。众里腰肢遥可识，应殊。暗里犹能摸得渠。醉侧不须扶。唤作周家行画图。背立欠伸花絮底，知无。未信丹青画得如。
观富郑公及东坡颖滨无垢著名禅派口占
钱时（宋代）

唐虞千古旧规模，周孔谁云不丈夫。
幸自家风皇极教，未消宗派祖师图。
闻虏退后作
陈必复（宋代）

小臣忧国志，所愿见时平。
刁斗春防塞，囊书夜入京。
边风吹冷骨，淮月浸重城。
失喜天骄死，传闻已息兵。
和斯立重赋
晁说之（宋代）

是非真未定，楚客莫咻齐。
侈美珍炰鳖，粗疏鄙饭藜。
评文归藻鉴，得实应参奎。
萧酒裛尘雨，清明避日霓。
露华鸣老鹤，月魄射灵犀。
儒雅元簪笔，风流且带篦。
辛勤无黑突，腾跃有丹梯。
自顾迷辕驾，马能识路蹊。
从容金谷集，酬唱汉江题。
好是频徵策，相看便解携。
尘埃随日起，穷悴使人低。
桀犬惊尧犬，家鸡笑野鸡。
送之普回乡二首 其二
施元征（明代）

三公出入本康侯，不必台星任去留。化雨甘棠原有颂，春晖寸草未能酬。

昆源本铎欣重振，腐史金华庆再修。竹马儿童徒解事，彩云天远更含愁。
寄友人
文彦博（宋代）

缔交何止号如龙，发箧畴年绛帐同。方领聚游多雅致，幅巾嘉论有清风。

名高阙里二三子，学继台城百六公。别后愈知琨气大，可能持久在江东。
偈颂一百四十一首 其一一○
释师范（宋代）

拄杖子，难摸索。有时喜，有时恶。搅动沧溟，冲开碧落，何如普化摇铃铎。
济曲阿后湖诗
刘骏（南北朝）

宵登毗陵路，旦过云阳郛。平湖旷津济，菰渚迭明芜。

和风翼归采，夕氛晦山嵎。惊澜翻鱼藻，赪霞照桑榆。
沁园春（自和即事）
李曾伯（宋代）

雨抹晴妆，修眉镜清，寸碧翠浓。对蒹葭尽处，丛丛烟树，池塘侧畔，面面芙蓉。千百栖鸟，两三过雁，时有婆娑一笛风。斜阳里，更青帘半卷，在小桥东。

佳人何日重逢。问还肯扁舟载酒从。笑平生劲概，寸心如铁，中年老态，两鬓成蓬。荷锸栽蔬，腰镰刈稻，且寄西郊图画中。空回首，望五湖鸥鹭，心事容容。
东宅
顾豫（清代）

短短溪桥波一曲，野外风光静如沐。人家半住竹林中，风起家家闻戛玉。

随意看花村复村，村前小坐石床温。林深恐失来时路，木杪遥山记一痕。
吴大监挽词
楼钥（宋代）

庠校声名早，朝廷誉望尊。
忠言如日皎，笑语若春温。
四拥皇华节，屡登金马门。
用才终不尽，流庆在仍昆。
还过郢城
项安世（宋代）

头白初行郢水边，故城千载尚依然。
岂无戌卒持钲鼓，应有居人沸管弦。
今日桑麻成沃野，几家茅竹散平川。
停车欲问当时事，红日翩翩下翠烟。
送潭州陆户曹之任（户曹自处州司仓除）
欧阳詹（唐代）

三语又为掾，大家闻屈声。多年名下人，四姓江南英。

衡岳半天秀，湘潭无底清。何言驱车远，去有蒙庄情。
嘉定甲申闰月五日开皇帝升遐
白玉蟾（宋代）

唳鹤啼猿怨满怀，烟葵露槿泪盈腮。
一钩桂月千林黯，半夜松风万壑哀。
不御六龙昌宝祚，遽骖八骏驻瑶台。
小卧泉石膏肓了，无任冰肝玉胆摧。
忆渊明二首
冯时行（宋代）

晨策东篱路，煌煌寒菊英。
我岂无他人，底事忆渊明。
忘言会诸理，扫尽世俗情。
悠然见南山，此意谁与评。
补洛中越歌三首 其三 小海唱
邵宝（明代）

潮来兮无天，潮去兮何地，若为凭兮斯厉。彼鸱夷兮水中，匪匏瓜兮焉系。

潮来兮谁驱，潮去兮谁殿。言之流兮何从，海东回兮镠箭。

潮来兮悲吴，潮去兮吊越。忠千古兮长冤，潮复潮兮江月。
奉酬侍中夏中雨后游城南庄见示八韵
白居易（唐代）

岛树间林峦，云收雨气残。四山岚色重，五月水声寒。

老鹤两三只，新篁千万竿。化成天竺寺，移得子陵滩。

心觉闲弥贵，身缘健更欢。帝将风后待，人作谢公看。

甪里年虽老，高阳兴未阑。佳辰不见召，争免趁杯盘。
松上老藤
孔武仲（宋代）

古木已昂藏，长藤亦奇怪。潜根苍藓中，矫尾青云外。

严严秋霜剥，悠悠夏景晒。摧残复长养，锻鍊成老大。

蛇蟠筋脉壮，龙死躯壳在。他时雷破山，大雨洒滂沛。

兹松若变化，无乃遭结襘。附枝物所患，夺朱古为戒。

何不淬斧斤，诛锄此萧艾。
和薛伸国博漾陂
张载（魏晋）

几年烟浪掩遗踪，今意扶持古意同。
簪笏每游高圣世，蓴鲈聊意快秋风。
轻阴岛屿莓苔湿，夜雨蛟龙窟穴空。
南浦云峰晴不乱，北窗溪木暗难通。
春浓岸柳成行碧，日暖汀花取次红。
岁月可悲唐废苑，山河终近汉离宫。
归禽影转沙堤曲，处士居邻竹坞东。
星斗已知天象富，菱蒲堪喜地毛丰。
持竿幸有鱼充鼎，混俗须嗟鹤在笼。
吏隐苟能游物外，江乡何必羡吴中。
信士画真请赞
释印肃（宋代）

苍天苍天。悟无生法，
谈不说禅。开两片皮，
括地该天。如何是佛，
十万八千。
禅人写真求赞
释正觉（宋代）

庐陵米价百念升，赵州萝蔔半千秤。
只麽郎当住持，洎合殃杀性命。
省不省，脑后更将楔钉。
舟人吹笛
杨万里（宋代）

长江无风水平绿，也无靴文也无谷。
东西一望光浮空，莹然千顷无瑕玉。
船上儿郎不耐闲，醉拈横笛吹云烟。
一声清长响彻天，山猿啼月涧落泉。
更打羊皮小腰鼓，头如青峰手如雨。
中流忽有一大鱼，跳破琉璃丈来许。
答姨兄胡灵之见寄五十韵
元稹（唐代）

忆昔凤翔城，龆年是事荣。理家烦伯舅，相宅尽吾兄。

诗律蒙亲烦，朋游忝自迎。题头筠管缦，教射角弓騂.

矮马驼騣bi，牦牛兽面缨。对谈依赳赳，送客步盈盈。

米碗诸贤让，蠡杯大户倾。一船席外语，三榼拍心精。

传盏加分数，横波掷目成。华奴歌淅淅，媚子舞卿卿。

斗设狂为好，谁忧饮败名。屠过隐朱亥，楼梦古秦嬴。

环坐唯便草，投盘暂废觥。春郊才烂熳，夕鼓已砰轰。

荏苒移灰琯，喧阗倦塞兵。糟浆闻渐足，书剑讶无成。

抵璧惭虚弃，弹珠觉用轻。遂笼云际鹤，来狎谷中莺。

学问攻方苦，篇章兴太清。囊疏萤易透，锥钝股多坑。

笔阵戈矛合，文房栋桷撑。豆萁才敏俊，羽猎正峥嵘。

岐下寻时别，京师触处行。醉眠街北庙，闲绕宅南营。

柳爱凌寒软，梅怜上番惊。观松青黛笠，栏药紫霞英。

尽日听僧讲，通宵咏月明。正耽幽趣乐，旋被宦途萦。

吏晋资材枉，留秦岁序更。我髯黳数寸，君发白千茎。

芸阁怀铅暇，姑峰带雪晴。何由身倚玉，空睹翰飞琼。

世道难于剑，谗言巧似笙。但憎心可转，不解跽如擎。

始效神羊触，俄随旅雁征。孤芳安可驻，五鼎几时烹。

潦倒沉泥滓，欹危践矫衡。登楼王粲望，落帽孟嘉情。

巫峡连天水，章台塞路荆。雨摧渔火焰，风引竹枝声。

分作屯之蹇，那知困亦亨。官曹三语掾，国器万寻桢。

逸杰雄姿迥，皇王雅论评。蕙依潜可习，云合定谁令。

原燎逢冰井，鸿流值木罂。智囊推有在，勇爵敢徒争。

迅拔看鹏举，高音侍鹤鸣。所期人拭目，焉肯自佯盲。

铅钝丁宁淬，芜荒展转耕。穷通须豹变，撄搏笑狼狞。

愧捧芝兰赠，还披肺腑呈。此生如未死，未拟变平生。
十一月廿二日得炜兄书作此答之
汤金钊（清代）

白璧玷青蝇，古贤所不免。礼义苟无愆，人言何足辨。

捧檄适荆湖，刻苦如兄鲜。缓步以当车，晚食以当脔。

衣屦不敢鲜，杯盘不敢腆。犹时寄甘旨，远道孝思展。

犹日勤笔札，公余手书卷。似此仕为贫，不愧家积善。

每念宦途穷，清泪有时泫。无何贝锦词，谗人肆流演。

初闻本不疑，三至能无眩。亦以爱之深，遂至忧难遣。

披读尺素书，豁如雪见晛。惟愧《儒行篇》，不信久不见。

所希曾氏省，无则益加勉。上奉庭闱欢，下使云仍显。

受毁出求全，得福良不浅。云梦吞八九，胸中慎毋褊。
和夔峡张宪白帝城怀古
邵雍（宋代）

不愤曹公跨许昌，苟非梁益莫争王。
三分区宇风雷恶，横截西南气势强。
行客往来闲指点，史官褒贬浪文章。
后人未识兴亡意，请看江山旧战场。